El festival l’Eliana Cinema inaugura la seua IV edició
04 de setembre de 2019

El festival de curtmetratges l'Eliana Cinema inaugurarà la seua 4ª edició divendres que ve 6 de setembre, amb la seua Secció 72h. Aquesta activitat consistirà en el rodatge d'un curtmetratge durant el cap de setmana en diferents localitzacions del municipi. Així, els participants que s'hagen inscrit prèviament en el concurs tindran 3 dies (72h) per a escriure el guió, rodar, muntar i presentar un curtmetratge que no supere els 4 minuts de durada, amb els crèdits inclosos. A més, l'organització indicarà per sorteig la localització que corresponga a cada equip i s'entregarà un objecte que haurà de formar part important del guió.

La recepció dels equips participants tindrà lloc el mateix dia 6 a les 9h del matí en el Saló d'Actes de l'Ajuntament de l'Eliana. Després de l'acte donarà començament l'activitat, fins a finalitzar diumenge 8 de setembre.

El divendres 13 de setembre continuaran els actes del festival amb la projecció de tots els treballs realitzats, i que tindrà lloc en la nova sala del Centre Sociocultural a les 19:30h. El Jurat procedirà a valorar els curtmetratges i el públic assistent podrà participar-hi també votant el seu curtmetratge preferit. A més, amb el seu vot podrá guanyar un premi per al públic. El dissabte 14, a les 19:00h, serà la Gala Final, en la qual es farà lliurament dels premis. Este acte se celebrarà de nou en la nova sala del Centre Sociocultural.

Els premis que s'atorgaran en esta edició són:

\-1r premi: 800€ + Espiral Daurada + diploma

\-2n premi: 400 € + diploma

\-3r premi: 200 € + diploma

Hi haurà també esments a la millor interpretació, millor guió, millor fotografia i Premi Especial al film sobre diversitat sexual, que serà atorgat per l’associació LGTBI+ local Marietes.